I. La Comissió Jurídica Assessora és competent per dictaminar preceptivament sobre els projectes de reglaments o disposicions generals que es dictin en execució de les lleis, així com de les successives modificacions.
Així ho disposa l'article 3.1.b) del Decret legislatiu 1/1991, aplicable a aquest dictamen, d'acord amb el que disposa la disposició transitòria tercera de la Llei 5/2005, de 2 de maig, de la Comissió Jurídica Assessora.
Certament, es tracta d'un desplegament directe de la Llei orgànica 9/1995, de 20 de novembre.
El Projecte de decret que se sotmet a dictamen modifica una normativa ja informada en el seu moment per aquesta Comissió i que ara s'adapta a la nova situació legal.
Com ja es va dir, la Generalitat és competent en matèria de règim estatutari dels seus funcionaris, tot respectant les bases legals, segons el que disposa l'article 10.1.1) de l'Estatut d'Autonomia de Catalunya.
La matèria objecte de regulació -un complement retributiu- encaixa perfectament en la matèria de règim estatutari dels funcionaris.
El fet de desplegar una norma estatal avala clarament la competència de la Generalitat.
Com s'acaba de dir, la norma reglamentària és habilitada per una norma estatal, abans era l'article 25.5 de la Llei orgànica 9/1995, de 20 de novembre, ara és l'article 94.3 de la Llei orgànica 10/2002, de 23 de desembre.
L'habilitació per el desplegament reglamentari és ara, com en l'anterior, clara i expressa.
Amb les consideracions reiterades moltes vegades respecte al desplegament reglamentari directe d'una norma estatal, cal reiterar també la correcció d'acord amb l'ordenament jurídic de desplegar directament una norma legislativa estatal per reglament autonòmic, sens perjudici de fóra millor l'existència del pronunciament previ del legislador autonòmic.
Pel que fa als aspectes procedimentals, s'ha seguit l'establert per la Llei 13/1989 per l'elaboració de les normes.
S'ha de remarcar que el text ha estat sotmès a informació pública.
Pel que fa a la normativa procedimental sectorial, n'ha emès dictamen el Consell Escolar de Catalunya i s'ha seguit el tràmit sindical a la Mesa sectorial de personal docent no universitari.
Hi manca, en canvi, l'informe de la Comissió Tècnica de la Funció Pública, que havia intervingut en la normativa sobre la matèria que ara es pretén modificar.
L'esmena d'aquest defecte no ha de comportar necessàriament una nova emissió de dictamen d'aquesta Comissió, si d'aquest informe no es desprenen conseqüències importants per al Projecte.
Pel que fa al contingut, el Projecte regula la consolidació d'una part del complement retributiu específic per a l'exercici de la direcció de centres docents.
Aquesta consolidació ja existia, però havent canviat el procediment de nomenament i la durada del càrrec de direcció de centres s'ha considerat oportú efectuar certes modificacions en els percentatges i en els criteris de valoració.
Aquests canvis responen a criteris d'oportunitat política sobre els quals no s'ha de pronunciar aquesta Comissió.
Des d'un punt de vista tecnicojurídic, cal fer les observacions següents.
La primera consisteix en la conveniència d'aclarir, en el cas de la disposició addicional segona, si els percentatges dels períodes ja consolidats continuen essent els del decret del 2000 o s'adapten al que es preveu en aquest nou decret.
La segona és de tècnica legislativa i consisteix a aconsellar que es qualifiquin de disposicions transitòries les disposicions addicionals primera i segona.
Es tracta de situacions produïdes en canviar de regulació i que només es donen en ocasió d'aquesta transició.
La disposició addicional tercera es podria incloure en l'article 1.
En aquesta mateixa norma, el temps verbal hauria de ser el mateix que en l'article 1.
Seria millor posar títol als articles.
Finalment, quant a la redacció de l'article 2, la distància entre el subjecte i el verb fa una mica difícil la comprensió.
Igualment, en l'encapçalament de l'article 4 caldria precisar que les "competències" són les del director.
Es pot elevar al Govern, per a la seva aprovació, el Projecte de decret pel qual es regula la consolidació personal d'una part del complement retributiu específic per a l'exercici del càrrec de director o directora en els centres docents públics de Catalunya, un cop considerades les observacions fetes en el cos del dictamen, de les quals té el caràcter d'essencial la referent a la necessitat d'intervenció de la Comissió Tècnica de la Funció Pública.